
[bookmark: _GoBack]EXPUNERE DE MOTIVE
Prin prezenta recomandare, Comisia solicită Consiliului autorizarea de a participa, în numele Uniunii Europene (UE), la negocierile referitoare la un acord multilateral privind protecția persoanelor în caz de dezastre, în cadrul Organizației Națiunilor Unite.
1.	CONTEXTUL PROPUNERII
•	Motivele și obiectivele propunerii
În 2016, Comisia de drept internațional a Organizației Națiunilor Unite (ONU) a adoptat proiectul de articole privind protecția persoanelor în caz de dezastre (denumit în continuare „proiectul de articole”)[footnoteRef:1]. În decembrie 2024, Adunarea Generală a ONU a adoptat Rezoluția 79/128, în care a decis să elaboreze și să încheie o convenție multilaterală privind protecția persoanelor în caz de dezastre înainte de sfârșitul anului 2027[footnoteRef:2], având în vedere că, în prezent, nu există niciun instrument juridic internațional cuprinzător în această privință. [1: 	A se vedea Proiectul de articole al Comisiei de drept internațional (CDI) privind protecția persoanelor în caz de dezastre.]  [2: 	Rezoluția 79/128 a Adunării Generale a ONU, punctul 4.] 

UE a contribuit activ, din 2011, la lucrările Comisiei de drept internațional privind proiectul de articole și a salutat adoptarea proiectului de articole în 2016, precum și Rezoluția 79/128 a Adunării Generale a ONU, prin care s-a exprimat necesitatea unui regim juridic mondial cuprinzător pentru a aborda mai bine protecția persoanelor în caz de dezastre și s-a constatat fezabilitatea elaborării unei convenții internaționale în acest sens.
În urma invitației Secretarului General al ONU, UE a prezentat, în decembrie 2025, o propunere de modificare a proiectului de articole al CDI[footnoteRef:3]. Pe lângă UE, douăzeci și șase de state, inclusiv 8 state membre ale UE[footnoteRef:4],, au prezentat propuneri de modificare a proiectului de articole. [3: 	A se vedea Rezoluția 79/128 a Adunării Generale a ONU punctul 7și propunerea de modificări a UE, prezentată în decembrie 2025.]  [4: 	Secretarul General al ONU a primit observații din partea DE, FR, IE, SI și IT și o comunicare comună din partea țărilor nordice, inclusiv DK, SE și FI. Lista tuturor contribuțiilor primite poate fi găsită aici.] 

Aceste propuneri au fost compilate de ONU într-un text consolidat în urma reluării sesiunii Comisiei a VI-a a Adunării Generale a ONU în perioada 6-10 aprilie 2026 la New York. Textul consolidat va servi drept bază pentru negocierile formale programate să aibă loc timp de trei săptămâni în perioada 25 ianuarie-12 februarie 2027 la Manila și, dacă este necesar, timp de încă două săptămâni în august 2027[footnoteRef:5]. [5: 	A se vedea Rezoluția 80/L.14. a Comisiei a VI-a a Adunării Generale a ONU.] 

Ar fi în interesul UE să participe în mod formal la negocierile convenției pentru a asigura coerența cu cadrul juridic existent al UE în domeniile protecției civile și ajutorului umanitar. Prin urmare, Comisia recomandă Consiliului să adopte o decizie în acest sens și să desemneze Comisia drept negociator al UE în temeiul articolului 218 alineatul (3) din Tratatul privind funcționarea Uniunii Europene (TFUE).
•	Coerența cu dispozițiile existente în domeniul de politică vizat
Participarea UE la negocierile viitorului acord multilateral este coerentă cu competențele sale în domeniile protecției civile și ajutorului umanitar.
În temeiul articolului 196 din TFUE, UE sprijină acțiunile statelor membre în materie de prevenire, pregătire și răspuns în caz de dezastre în interiorul Uniunii și promovează coerența în activitatea de protecție civilă internațională. Uniunea și-a exercitat această competență prin adoptarea Deciziei 1313/2013/UE privind un mecanism de protecție civilă al Uniunii (UCPM)[footnoteRef:6]. Orice țară din lume poate activa UCPM pentru a solicita asistența necesară pentru a face față efectelor unui dezastru. În ceea ce privește ajutorul umanitar, articolul 214 din TFUE permite Uniunii Europene să acorde asistență persoanelor aflate în dificultate din țările și regiunile care se confruntă cu dezastre naturale sau provocate de om. Acțiunea UE în domeniul ajutorului umanitar este reglementată de Regulamentul (CE) nr. 1257/96 al Consiliului[footnoteRef:7] (Regulamentul privind ajutorul umanitar). Pe baza acestui regulament, Comunicarea comună din 27 mai 2026[footnoteRef:8] stabilește o strategie pentru ca ajutorul umanitar european să devină mai eficace și mai rezilient. [6: 	Decizia nr. 1313/2013/UE a Parlamentului European și a Consiliului din 17 decembrie 2013 privind un mecanism de protecție civilă al Uniunii (JO L 347, 20.12.2013, p. 924).]  [7: 	Regulamentul (CE) nr. 1257/96 al Consiliului din 20 iunie 1996 privind ajutorul umanitar (JO L 163, 2.7.1996, p. 1).]  [8: 	Comunicare comună către Parlamentul European și Consiliu, Apărarea valorilor, promovarea reformelor, obținerea de rezultate concrete: acțiunea umanitară a UE într-o ordine mondială în schimbare, JOIN(2026) 25 final, 27 mai 2026.] 

În conformitate cu principiile sale directoare privind respectarea democrației, a statului de drept, a drepturilor omului, a normelor și principiilor Cartei Organizației Națiunilor Unite și a dreptului internațional, UE a salutat proiectul de articole al CDI adoptat în 2016 ca pe o contribuție importantă la dreptul internațional în materie de dezastre[footnoteRef:9]. [9: 	A se vedea Declarația în numele Uniunii Europene și al statelor sale membre, Protecția persoanelor în caz de dezastre, Comisia a VI-a, 4 octombrie 2023.] 

Mai precis, UE consideră că o convenție internațională privind protecția persoanelor în caz de dezastre are potențialul de a completa mecanismele și activitățile existente ale UE în domeniile protecției civile și ajutorului umanitar. În acest sens, participarea UE la negocierile formale este necesară pentru a asigura faptul că textul viitorului instrument este coerent cu legislația existentă a UE, în special cu Decizia nr. 1313/2013/UE privind UCPM și cu Regulamentul nr. 1257/96 privind ajutorul umanitar, și pentru a contribui la viitoarea decizie a Consiliului prin care să se determine dacă Uniunea ar trebui să adere în cele din urmă la această convenție sau nu. În special, proiectul de articole al CDI urmărește să adauge obligația ca statele să coopereze atât între ele, cât și cu alți actori care acordă asistență pentru a ajuta persoanele aflate în dificultate, precum și să stabilească obligații pentru statele afectate de un dezastru și pentru actorii care acordă asistență. Prin urmare, viitoarea convenție ar interacționa cu Decizia nr. 1313/2013/UE privind UCPM, care stabilește un cadru de cooperare între statele membre pentru prevenirea dezastrelor, pregătirea pentru acestea și răspunsul la acestea. Normele viitoarei convenții ar interacționa, de asemenea, cu modul în care UE oferă asistență umanitară țărilor terțe în temeiul Regulamentului nr. 1257/96. În acest context, este important să se urmărească, prin participarea la negocieri, alinierea dintre aceste instrumente de gestionare a dezastrelor, care există de multă vreme, și normele viitoarei convenții.
•	Coerența cu alte politici ale Uniunii
Deși negocierile referitoare la o convenție privind protecția persoanelor în caz de dezastre se referă în principal la protecția civilă și la ajutorul umanitar, viitorul instrument poate afecta și alte politici ale UE care oferă finanțare pentru reziliența și răspunsul în caz de dezastre. Negocierile pot fi relevante pentru următoarele programe de finanțare și pentru programele care le vor succeda[footnoteRef:10]: instrumentul „Europa globală”[footnoteRef:11], politica de coeziune[footnoteRef:12] în cadrul căreia pot fi finanțate activități naționale de prevenire și gestionare a riscului de dezastre, programul LIFE[footnoteRef:13], Orizont Europa[footnoteRef:14], programul „Europa digitală”[footnoteRef:15], Fondul european agricol pentru dezvoltare rurală[footnoteRef:16] și Fondul european pentru afaceri maritime, pescuit și acvacultură[footnoteRef:17]. [10: 	Comisia a adoptat următoarele propuneri de regulament: Propunerea de regulament al Parlamentului European și al Consiliului de instituire a Fondului european pentru competitivitate („FEC”), inclusiv a programului specific pentru activități de cercetare și inovare în domeniul apărării, de abrogare a Regulamentelor (UE) 2021/522, (UE) 2021/694, (UE) 2021/697, (UE) 2021/783, de abrogare a unor dispoziții ale Regulamentelor (UE) 2021/696, (UE) 2023/588 și de modificare a Regulamentului (UE) [EDIP], COM(2025) 555 final; Propunerea de regulament al Parlamentului European și al Consiliului de instituire a programului-cadru pentru cercetare și inovare Orizont Europa pentru perioada 2028-2034, de stabilire a normelor sale de participare și de diseminare și de abrogare a Regulamentului (UE) 2021/695, COM(2025) 543 final; Propunerea de regulament al Parlamentului European și al Consiliului de instituire a Fondului european pentru coeziune economică, socială și teritorială, agricultură și zone rurale, pescuit și afaceri maritime, prosperitate și securitate pentru perioada 2028-2034 și de modificare a Regulamentului (UE) 2023/955 și a Regulamentului (UE, Euratom) 2024/2509, COM(2025) 565 final; Propunerea de regulament al Parlamentului European și al Consiliului de stabilire a condițiilor pentru punerea în aplicare a sprijinului acordat de Uniune politicii comune în domeniul pescuitului, Pactului european privind oceanul planetar și politicii Uniunii în domeniul maritim și al acvaculturii, ca parte a Fondului pentru parteneriate naționale și regionale prevăzut în Regulamentul (UE) […] [Fondul PNR] pentru perioada 2028-2034, COM(2025) 559 final.]  [11: 	Regulamentul (UE) 2021/947 al Parlamentului European și al Consiliului din 9 iunie 2021 de instituire a Instrumentului de vecinătate, cooperare pentru dezvoltare și cooperare internațională - „Europa globală”, de modificare și abrogare a Deciziei nr. 466/2014/UE a Parlamentului European și a Consiliului și de abrogare a Regulamentului (UE) 2017/1601 al Parlamentului European și al Consiliului și a Regulamentului (CE, Euratom) nr. 480/2009 al Consiliului (JO L 209, 14.6.2021, p. 1).]  [12: 	Regulamentul (UE) 2021/1058 al Parlamentului European și al Consiliului din 24 iunie 2021 privind Fondul european de dezvoltare regională și Fondul de coeziune, JO L 231, 30.6.2021, p. 60.]  [13: 	Regulamentul (UE) 2021/783 al Parlamentului European și al Consiliului din 29 aprilie 2021 de instituire a unui program pentru mediu și politici climatice (LIFE) și de abrogare a Regulamentului (UE) nr. 1293/2013 (JO L 172, 17.5.2021, p. 53).]  [14: 	Regulamentul (UE) 2021/695 al Parlamentului European și al Consiliului din 28 aprilie 2021 de instituire a programului-cadru pentru cercetare și inovare Orizont Europa, de stabilire a normelor sale de participare și de diseminare și de abrogare a Regulamentelor (UE) nr. 1290/2013 și (UE) nr. 1291/2013 (JO L 170, 12.5.2021, p. 1).]  [15: 	Regulamentul (UE) 2021/694 al Parlamentului European și al Consiliului din 29 aprilie 2021 de instituire a programului „Europa digitală” și de abrogare a Deciziei (UE) 2015/2240, p. 1.]  [16: 	Regulamentul (UE) 2021/2115 al Parlamentului European și al Consiliului din 2 decembrie 2021 de stabilire a normelor privind sprijinul pentru planurile strategice care urmează a fi elaborate de statele membre în cadrul politicii agricole comune (planurile strategice PAC) și finanțate de Fondul european de garantare agricolă (FEGA) și de Fondul european agricol pentru dezvoltare rurală (FEADR) și de abrogare a Regulamentelor (UE) nr. 1305/2013 și (UE) nr. 1307/2013, p. 1.]  [17: 	Regulamentul (UE) 2021/1139 al Parlamentului European și al Consiliului din 7 iulie 2021 de instituire a Fondului european pentru afaceri maritime, pescuit și acvacultură și de modificare a Regulamentului (UE) 2017/1004, JO L 247, 13.7.2021, p. 1.] 

2.	TEMEI JURIDIC, SUBSIDIARITATE ȘI PROPORȚIONALITATE
•	Temeiul juridic material
Articolele 196 și 214 din TFUE constituie temeiurile juridice materiale pentru prezenta recomandare, întrucât dispozițiile avute în vedere ale viitoarei convenții se referă atât la protecția civilă, cât și la ajutorul umanitar. Articolul 196 din TFUE oferă un temei juridic pentru ca UE să acționeze în domeniul protecției civile. Mai concret, acest articol permite UE, hotărând în conformitate cu procedura legislativă ordinară, să stabilească măsuri necesare pentru a contribui la încurajarea cooperării dintre statele membre pentru a spori eficacitatea sistemelor de prevenire a dezastrelor naturale sau provocate de om și de protecție împotriva acestora. În ceea ce privește ajutorul umanitar, articolul 214 alineatul (4) din TFUE permite UE atât să ofere asistență, ajutor și protecție ad-hoc persoanelor din țările terțe care sunt victime ale unor dezastre naturale sau provocate de om, pentru a răspunde nevoilor umanitare, cât și să încheie cu țările terțe și cu organizațiile internaționale competente orice acord pentru a ajuta persoanele aflate în dificultate. 
•	Temeiul juridic procedural 
Articolul 218 alineatul (3) din TFUE prevede că, în cazul în care acordul avut în vedere nu se referă exclusiv sau în principal la politica externă și de securitate comună, Comisia prezintă recomandări Consiliului. Consiliul adoptă o decizie de autorizare a începerii negocierilor și de numire a negociatorului UE sau a șefului echipei de negociere a UE.
Articolul 218 alineatul (4) din TFUE prevede că Consiliul poate adresa directive de negociere negociatorului și poate desemna un comitet special care să fie consultat de negociator.
Comisia recomandă ca Uniunea să participe la negocierile pentru un acord internațional sub auspiciile Organizației Națiunilor Unite privind protecția persoanelor în caz de dezastre. Comisia trebuie să fie desemnată negociator. 
Temeiul juridic procedural al deciziei propuse de autorizare a începerii negocierilor pentru acordul avut în vedere este articolul 218 alineatele (3) și (4) din TFUE.
•	Alegerea negociatorului
Dat fiind faptul că acordul preconizat vizează exclusiv alte aspecte decât politica externă și de securitate comună, Comisia trebuie desemnată drept negociator în temeiul articolului 218 alineatul (3) din TFUE.
 •	Competența Uniunii
O convenție internațională privind protecția persoanelor în caz de dezastre, bazată pe textul proiectului de articole al CDI, ar intra în sfera de competență a UE în domeniul protecției civile și al ajutorului umanitar[footnoteRef:18]. Articolul 6 litera (f) din TFUE clasifică în mod explicit „protecția civilă” ca fiind o competență de sprijinire, de coordonare sau complementară a UE. În practică, UE a instituit UCPM, un mecanism de coordonare menit să sprijine acțiunile de protecție civilă ale statelor membre. În ceea ce privește ajutorul umanitar, articolul 4 alineatul (4) din TFUE prevede că UE are o competență paralelă în domeniul ajutorului umanitar, ceea ce înseamnă că exercitarea competenței UE în domeniul ajutorului umanitar nu împiedică statele membre să își exercite în continuare propria competență în acest domeniu [articolul 4 alineatul (4) din TFUE]. [18: 	Articolul 4 alineatul (4), articolul 6 litera (f), articolul 196 și articolul 214 din TFUE.] 

•	Subsidiaritatea (în cazul competențelor neexclusive) 
Dezastrele naturale și cele provocate de om au adesea efecte transfrontaliere dăunătoare, perturbă funcționarea societății și a pieței interne și necesită răspunsuri coordonate în materie de protecție civilă, precum și ajutor umanitar la nivel european pentru a ajuta persoanele aflate în dificultate din țări terțe. Astfel cum se prevede în tratate, UE este activă în domeniul protecției civile și al ajutorului umanitar. În ceea ce privește primul aspect, Comisia a stabilit cadre comune de cooperare și coordonare operațională între statele membre și statele participante prin intermediul mecanismului de protecție civilă al Uniunii. O convenție menită să definească normele privind cooperarea și asistența internațională ca răspuns la dezastre ar interacționa direct cu legislația și politicile existente ale UE în materie de protecție civilă și ajutor umanitar. 
Participarea UE va asigura un cadru juridic internațional și european consecvent pentru răspunsul în caz de dezastre, astfel încât să se evite subminarea coerenței și a aplicării uniforme a măsurilor UE existente. Este important de remarcat faptul că participarea Comisiei la negocieri ar consolida capacitatea colectivă a UE de a fasona textul convenției într-un mod compatibil cu principiile și legislația UE. În cele din urmă, participarea formală la negocieri ar permite UE să facă schimb de bune practici și de lecții învățate din experiența sa unică atât în calitate de organizație de integrare regională cu unul dintre cele mai dezvoltate cadre de cooperare în materie de protecție civilă, cât și ca unul dintre principalii donatori umanitari. Prin urmare, participarea formală a UE la negocierea unei convenții internaționale privind protecția persoanelor în caz de dezastre ar fi mai eficace decât o acțiune întreprinsă exclusiv la nivel național.
•	Proporționalitatea
Participarea Comisiei la negocierile formale ale unei convenții internaționale privind protecția persoanelor în caz de dezastre este cel mai adecvat mijloc de promovare a principiilor cooperării internaționale, ajutorului umanitar, respectării drepturilor omului și a principiului solidarității, pe care UE urmărește să le promoveze în interiorul și în afara Uniunii. Participarea ar asigura, de asemenea, o poziție uniformă a UE și ar favoriza coerența viitoarei convenții cu acquis-ul UE în domeniul protecției civile și al ajutorului umanitar.
•	Alegerea instrumentului
Prezenta recomandare de decizie a Consiliului este prezentată în conformitate cu articolul 218 alineatele (3) și (4) din TFUE, care prevede adoptarea de către Consiliu a unei decizii de autorizare a participării Uniunii la negocieri și de numire a negociatorului Uniunii. De asemenea, Consiliul poate adresa directive de negociere negociatorului. Nu există un alt instrument juridic care ar putea fi folosit în scopul realizării obiectivului exprimat în prezenta recomandare.
3.	REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
•	Evaluările ex post/verificarea adecvării legislației existente
Nu se aplică. 
•	Consultările cu părțile interesate
Nu se aplică. 
•	Obținerea și utilizarea cunoștințelor de specialitate
Nu se aplică. 
•	Evaluarea impactului
Nu se aplică. 
•	Adecvarea reglementărilor și simplificarea
Nu se aplică. 
•	Drepturile fundamentale
Obiectivul convenției internaționale este de a promova cooperarea internațională pentru a proteja persoanele în caz de dezastre, răspunzând în același timp nevoilor acestora și protejându-le drepturile fundamentale, astfel cum sunt recunoscute în tratate și în Carta Organizației Națiunilor Unite.
4.	IMPLICAȚII BUGETARE
Nu se aplică. Decizia nu are implicații bugetare. Orice creștere a volumului de muncă va trebui soluționată prin realocare și redistribuire în cadrul serviciilor. Orice finanțare ar trebui să provină din redistribuiri în cadrul pachetelor bugetare existente ale programelor actuale.
5.	ALTE ELEMENTE
•	Planurile de punere în aplicare și măsurile de monitorizare, evaluare și raportare
Nu se aplică.
•	Documentele explicative (în cazul directivelor)
Nu se aplică.
•	Explicarea detaliată a dispozițiilor specifice ale propunerii
Nu se aplică.

Recomandare de
DECIZIE A CONSILIULUI
de autorizare a Comisiei Europene să participe, în numele Uniunii Europene, la negocierile din cadrul Organizației Națiunilor Unite pentru un acord internațional privind protecția persoanelor în caz de dezastre
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 196 și articolul 214 alineatul (4), coroborate cu articolul 218 alineatele (3) și (4), 
având în vedere recomandarea Comisiei,
întrucât:
(1)	În decembrie 2024, Adunarea Generală a Organizației Națiunilor Unite a hotărât să elaboreze și să încheie, înainte de sfârșitul anului 2027, un acord multilateral privind protecția persoanelor în caz de dezastre, pe baza proiectelor de articole adoptate de Comisia de drept internațional în 2016.
[bookmark: _Hlk232413201](2)	Proiectul de articole se referă la protecția civilă și la ajutorul umanitar, două domenii în care Tratatul privind funcționarea Uniunii Europene (TFUE) conferă competențe Uniunii.
(3)	Având în vedere că, în prezent, nu există niciun instrument juridic internațional cuprinzător cu privire la această chestiune, obiectivul acestui acord internațional este de a promova cooperarea internațională pentru a proteja persoanele în caz de dezastre, răspunzând în același timp nevoilor acestora și protejându-le drepturile fundamentale, astfel cum sunt recunoscute în tratate și în Carta Organizației Națiunilor Unite.
(4)	Începând din 2011, Uniunea a contribuit în mod activ cu opiniile sale la elaborarea proiectului de articole privind protecția persoanelor în caz de dezastre al Comisiei de drept internațional și a salutat adoptarea acestuia.
(5)	Uniunea ar trebui să participe la negocierile pentru un acord internațional privind protecția persoanelor în caz de dezastre,

ADOPTĂ PREZENTA DECIZIE: 
Articolul 1
Se autorizează participarea la negocierile, sub auspiciile Organizației Națiunilor Unite, care au drept obiect un acord internațional privind protecția persoanelor în caz de dezastre. 
Articolul 2 
Comisia este desemnată negociator al Uniunii Europene.
Articolul 3
Directivele de negociere prevăzute în addendumul la prezenta decizie se adresează Comisiei.
Articolul 4
Negocierile se desfășoară în consultare cu Grupul de lucru pentru drept internațional public al Consiliului (COJUR), care este desemnat prin prezenta decizie drept comitetul special prevăzut la articolul 218 alineatul (4) din TFUE.
Articolul 5
Prezenta decizie se adresează Comisiei.
Adoptată la Bruxelles,
	Pentru Consiliu
	Președintele

